Document ID: 32011D0329

KOMISIJOS ĮGYVENDINIMO SPRENDIMAS
2011 m. birželio 1 d.
dėl diklorano neįtraukimo į Tarybos direktyvos 91/414/EEB I priedą
(pranešta dokumentu Nr. C(2011) 3731)
(Tekstas svarbus EEE)
(2011/329/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
kadangi:
(1)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos išsamios Direktyvos 91/414/EEB 8 straipsnio 2 dalyje nurodytos darbo programos antrojo ir trečiojo etapų įgyvendinimo taisyklės ir nustatytas veikliųjų medžiagų, kurias reikia įvertinti, kad būtų galima jas įtraukti į Direktyvos 91/414/EEB I priedą, sąrašas. Tame sąraše yra dikloranas.
(2)
Pagal Reglamento (EB) 1490/2002 11f straipsnį ir to reglamento 12 straipsnio 1 dalies a punktą bei 12 straipsnio 2 dalies b punktą, 2008 m. rugsėjo 18 d. buvo priimtas Komisijos sprendimas 2008/744/EB dėl diklorano neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo (4).
(3)
Pirminis pranešėjas (toliau - pareiškėjas), vadovaudamasis Direktyvos 91/414/EEB 6 straipsnio 2 dalimi, pateikė naują paraišką prašydamas taikyti skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimu įprasta ir skubos tvarka (5), 14-19 straipsniuose.
(4)
Paraiška pateikta Ispanijai, kuri Reglamentu (EB) Nr. 1490/2002 paskirta ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir nurodytos paskirtys yra tokios pat kaip Sprendime 2008/744/EB. Paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus.
(5)
Ispanija įvertino pareiškėjo pateiktus papildomus duomenis ir parengė papildomą ataskaitą. 2009 m. spalio 6 d. ji šią ataskaitą pateikė Europos maisto saugos tarnybai (toliau - Tarnyba) ir Komisijai. Tarnyba perdavė papildomą ataskaitą kitoms valstybėms narėms ir pareiškėjui, kad jie pateiktų pastabų, o gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2010 m. liepos 21 d. tarnyba pateikė Komisijai savo išvadas dėl diklorano (6). Vertinimo ataskaitos projektą, papildomą ataskaitą ir Tarnybos išvadą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2011 m. gegužės 5 d. pateikė kaip Komisijos diklorano peržiūros ataskaitą.
(6)
Papildomoje valstybės narės ataskaitos rengėjos ataskaitoje ir Tarnybos išvadose daugiausia dėmesio skirta susirūpinimą kėlusiems klausimams, dėl kurių medžiaga nebuvo įtraukta į sąrašą, ypač darbuotojų poveikiui. Daugiau susirūpinimą kėlusių klausimų nustatyta diklorano peržiūros ataskaitoje.
(7)
Pareiškėjas pateikė papildomos informacijos, ypač dėl techninės medžiagos specifikacijos, dėl toksiškumo tyrimuose naudojamos tiriamosios medžiagos ir komerciniais tikslais pagamintos techninės medžiagos ekvivalentiškumo, dėl toksiškumo žinduoliams, operatorių ir darbuotojų poveikio ir skilimo kelių.
(8)
Tačiau pareiškėjo pateiktos papildomos informacijos nepakako, kad būtų išspręstos visos konkrečios su dikloranu susijusios problemos.
(9)
Komisijai susirūpinimą kelia šie klausimai: nebuvo įrodyta, kad komerciniais tikslais pagamintos techninės medžiagos specifikacija ir tiriamųjų medžiagų, naudojamų toksikologiniuose ir ekotoksikologiniuose tyrimuose, specifikacijos yra ekvivalentiškos.. Pateiktų duomenų nepakako padaryti išvadoms apie dviejų priemaišų, konfidencialumo tikslais minimų kaip 3 ir 4 priemaišos, toksikologinę svarbą esamoje techninėje medžiagoje. Buvo nustatytas neigiamas poveikis žmonių sveikatai. Pastebėta, kad poveikis darbuotojams viršijo 100 % leistino operatoriaus sąlyčio lygio (LOSL). Vartotojų rizika negalėjo būti galutinai įvertinta dėl nežinomo likučių kiekio vėliau auginamuose kultūriniuose augaluose. Informacija apie nenustatytų skilimo produktų vandeninėje fotolizėje keliamą riziką vandens organizmams ir netiksliniams dirvos mikroorganizmams buvo nepakankama.
(10)
Komisija paprašė pareiškėją pateikti savo pastabas dėl Tarnybos išvadų. Be to, kaip nurodyta Reglamento (EB) Nr. 33/2008 21 straipsnio 1 dalyje, Komisija paprašė pareiškėją pateikti savo pastabas dėl peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos.
(11)
Tačiau, nepaisant pareiškėjo argumentų, nustatyta, kad minėtosios problemos negali būti išspręstos, o remiantis pateikta informacija atliktas ir per Tarnybos ekspertų posėdžius apsvarstytas vertinimas neparodė, jog galima tikėtis, kad augalų apsaugos produktai, kuriuose yra diklorano, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(12)
Todėl dikloranas neturėtų būti įtrauktas į Direktyvos 91/414/EEB I priedą.
(13)
Aiškumo tikslais Sprendimas 2008/744/EB turėtų būti panaikintas.
(14)
Šiuo sprendimu neapribojama galimybė teikti kitas paraiškas dėl diklorano pagal Direktyvos 91/414/EEB 6 straipsnio 2 dalį ir Reglamento (EB) Nr. 33/2008 II skyrių.
(15)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga dikloranas neįtraukiama į Direktyvos 91/414/EEB I priedą.
2 straipsnis
Sprendimas 2008/744/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2011 m. birželio 1 d.

Labels: 20
3
9
6